Video: Beer kom kuier in die borrelbadSkermgreep uit die video Mark Hough van Altadena, Kalifornië in Amerika, wou verlede week Vrydag ŉ luilekker middag by sy huis spandeer, maar sy planne is skielik omgekrap toe ŉ beer homself kom tuismaak het. Hough het die beeldmateriaal van die beer in sy borrelbad op sosiale media gedeel. Hy het aan die Associated Press gesê die beer het oor ŉ heining geklim om in sy erf te kom en toe in die borrelbad geklim. Die borrelbad se water was nie in daardie stadium verhit nie. Hough verduidelik die beer het met die chloortoestel gespeel en die termometer in die lug gegooi. “Hy het vet pret gehad,” het hy gesê. “Hy het uiteindelik uit die borrelbad geklim, na die Margarita toe gestap, dit omgestamp en opgelek.” Die beer het daarna in een van die bure se bome gaan slaap en later weggestap.